**Klaus Onni Jakobsen** (født 31. mai 1974 i Vardø, Finnmark) er en tidligere politiker i Fremskrittspartiet og tidligere formann i Fremskrittspartiets Ungdom (1995-96). Jakobsen meldte seg ut i protest mot det han mente var partiledelsens manglende vilje til å ta oppgjør med den høyreekstremistiske infiltrasjonen i Fremskrittspartiets Ungdom. Han meldte seg like etter inn i Venstre. Jakobsen var politisk inaktiv frem til 2019, da han meldte seg inn i Liberalistene. Han stod på valg til kommunevalget 2019 i Sandefjord, samt fylkestingsvalget for Vestfold/Telemark. Etter å ha meldt seg ut av Liberalistene våren 2022 meldte Jakobsen seg igjen inn i Venstre i juni 2022. Han ble listekandidat til kommunestyret for Sandefjord Venstre i kommunevalget 2023.

Utmeldelsen
-----------

Jakobsen meldte seg ut av Frp vinteren 1996 etter en konfrontasjon med Carl I. Hagen og lokallagslederen Einar Lonstad. Bakgrunnen var at Jakobsen like før hadde advart mot at voldelige nynazister hadde infiltrert Oslo FpU høsten 1995. Dette mente Hagen ikke var godt nok dokumentert og at han skadet partiet med slike påstander. Jakobsen uttalte senere til pressen at han følte seg mobbet av eldre partifeller for sin kamp mot rasistiske elementer i ungdomsorganisasjonen. På årsmøtet i Oslo Frp vinteren 1996 skal han ha blitt «skjelt ut etter noter» av lokallagslederen Einar Lonstad. Utskjellingen skal ha utløst stor applaus, og ingen merkbar sympati for Jakobsen. Undersøkelser vinteren 1996 viste at 11 høyreekstremister hadde meldt seg inn i FpU høsten 1995, blant dem lederskikkelsen Eirik Ragnar Solheim i den høyre-ekstreme gruppa Viking i Oslo. Solheim ble senere ekskludert fra Fpu. De ti andre høyreekstremistene hadde også sin bakgrunn i Viking. Sentralstyremedlem Thor Kenneth Aas i Fremskrittspartiets Ungdom meldte seg også ut av partiet i sympati med Klaus Jakobsen. Han uttalte til Dagbladet at: «Frp og FpU utvikler seg etter min mening i fullstendig gal retning». Jakobsen uttalte noen måneder etter utmeldelsen at «Carl I. Hagen dreier Fremskrittspartiet mot et Le Pen-parti. Før har det alltid vært Carl I. Hagen sjøl som har holdt igjen de mest ekstreme innvandringsmotstanderne. Nå slår Hagen an tonen».

Jakobsen hadde kommet på kant med Carl I. Hagen allerede før han ble formann i Fpu. I 1995, under årsmøtet i Oslo Frp, beskyldte han flere av partiets medlemmer for å være rasister, noe Hagen hadde reagerte kraftig på. Hagens misnøye med Jakobsen kom også til overflaten da landsstyret i Frp gikk mot å ha FpU-formannen i lønnet stilling. Jakobsen mener selv å ha kjørt en konsekvent antirasistisk linje, både før, under og etter valgkampen i 1995.

Etter politikken
----------------

Jakobsen meldte overgang til Venstre i 1996, men var ikke politisk aktiv i Venstre. Ble aktiv igjen i 2019 i Liberalistene.

Han var i perioden 1995-96 salgsleder i Janco Multicom. Han var bosatt i Oslo fra midten av 1990-tallet og frem til midten av 2000-tallet. Han har etter det vært bosatt i Sandefjord. I 2008 var han initiativtager for å få IKEA til Vestfold.

Våren 2018 ble Jakobsen med i humor-podcasten **Fortellerstolen**. Fortellerstolen hadde utgangspunkt i Jakobsens hjemsted Kiberg i Øst-Finnmark. Fra høsten 2018 ble Fortellerstolen også et radioprogram på Radio Nord-Norge. Jakobsen startet også opp en mer samfunns-debatterende podcast med sin bror Baard våren 2018, **Brødrene Jakobsen** het podcasten hvor de tok for seg politikk, religion, etikk, filosofi og andre nærliggende temaer, denne utviklet seg siden til Jakobsens personlige podcast Klaustaler. Høsten 2019 startet han nyhets-podcasten Liberaleren Podcast med makker Ole T. Hoelseth. Siden har han vært en av flere verter i Brøyt Podcast for Runar Håndball, samt ansvarlig SMB Norge Podcasten for næringslivsorganisasjonen SMB Norge siden Arendalsuka 2022.

Referanser
----------

1. ↑   YouTube-videoidentifikator eJJMDoZD-gQ, uttrykt som 9:20 / 31:17[Hentet fra Wikidata]
2. ↑   YouTube-videoidentifikator F1\_TM9BHNT8[Hentet fra Wikidata]
3. ↑   www.liberaleren.no[Hentet fra Wikidata]
4. ↑
5. ↑
6. ↑  «Ut av FpU i sympati». *Dagbladet*. 18. februar 1996. Besøkt 21. mai 2009. «*Frp og FpU utvikler seg etter min mening i fullstendig gal retning. Utmeldingen skjer også i sympati med Jakobsen som har prøvd å ta opp kampen mot nazi-infiltrasjon i FpU. I stedet for å få nødvendig støtte, har han blitt motarbeidet,» skriver Aas i en pressemelding.*»
7. ↑  «11 høyreekstremister medlemmer i FpU». *Dagbladet*. 9. februar 1996. Besøkt 21. mai 2009. «*Den voldstiltalte lederskikkelsen Eirik Ragnar Solheim i den høyre-ekstreme gruppa Viking i Oslo har meldt seg inn i FpU. Foruten 17-åringen, som allerede er ekskludert, meldte minst 10 andre fra samme miljøet inn i FpU i oktober og november i fjor*»
8. ↑  «Carl I. Hagen dreier Fremskrittspartiet mot et Le Pen-parti». Dagbladet. 23. april 1996. Besøkt 21. mai 2009.
9. ↑  «GÅR I PROTEST FpU-formannen mobbet for sin anti-rasisme». *Dagbladet*. 17. februar 1996. Besøkt 21. mai 2009. «Han føler seg mobbet av eldre partifeller for sin kamp mot rasistiske elementer i ungdomsorganisasjonen.»
10. ↑

| * v
* d
* r
FpUs formenn |
| --- |
| Peter N. Myhre (1978–1984) **·** Pål Atle Skjervengen (1984–1987) **·** Tor Mikkel Wara (1987–1989) **·** Jan Erik Fåne (1989–1992) **·** Lars Erik Grønntun (1992–1994) **·** Ulf Leirstein (1994–1995) **·** Klaus Jakobsen (1995–1996) **·** Anders Anundsen (1996) **·** Reidar Helliesen (1996–1998) **·** Anders Anundsen (1998–1999) **·** Bård Hoksrud (1999–2002) **·** Trond Birkedal (2002–2008) **·** Ove André Vanebo (2008–2012) **·** Himanshu Gulati (2012–2014) **·** Atle Simonsen (2014–2016) **·** Bjørn-Kristian Svendsrud (2016–2020) **·** Andreas Simon Brännström (2020–2022) **·** Simen Velle (2022–) |